b'\n_START_ARTICLE_\nUller\xc3\xa5l kirke\n_START_SECTION_\nKirkebygget\n_START_PARAGRAPH_\nUller\xc3\xa5l kirke b\xc3\xa6rer preg av tradisjonell kirkearkitektur i en moderne \xc2\xabinnpakning\xc2\xbb. Kirken er oppf\xc3\xb8rt i r\xc3\xb8d teglstein og har sadeltak. Taket og de utvendige takdetaljene er dekket med altaskifer og kobberplater. Oppf\xc3\xb8ringen av byggetrinn 2 hadde en kostnadsramme p\xc3\xa5 27,1 millioner kroner, hvorav 2,1 millioner var samlet inn av menigheten p\xc3\xa5 forh\xc3\xa5nd._NEWLINE_Innvendig har kirken h\xc3\xb8y himling uten tradisjonelle takstoler. Over alterpartiet i kirkens \xc3\xb8stre del er det store vindusflater helt \xc3\xb8verst i taket. Likeledes er det store vindusflater i vestgavlen av bygget. Byggets oppvarming best\xc3\xa5r i det alt vesentlige av fjernvarme. Ogs\xc3\xa5 innvendig best\xc3\xa5r kirkens vegger av r\xc3\xb8d teglstein, mens taket har en kombinasjon av hvitmalte flater og trehvitt listverk. Gulvet i kirkerommet er flislagt med lys gr\xc3\xa5 flis, og i taket henger fire lysekroner._NEWLINE_I kirkebygget er det ogs\xc3\xa5 fasiliteter for andre form\xc3\xa5l, blant annet er det ungdomslokaler og en stor festsal i underetasjen. Kirkerommet er godt tilrettelagt for musikk, spesielt hva akustikk ang\xc3\xa5r med en etterklang p\xc3\xa5 1,6-1,7 sekunder. Orgelet er et digitalt orgel med 48 stemmer og er levert fra Johannus orgelfabrikk i Nederland. Ellers har kirken flere kontorer og m\xc3\xb8terom og er godt utstyrt med n\xc3\xb8dvendige sanit\xc3\xa6ranlegg._NEWLINE_Kirken er rikt dekorert innvendig, blant annet med arbeider av den kjente billedkunstneren St\xc3\xa5le Kyllingstad. Utsmykkingen av fondveggen er utf\xc3\xb8rt i b\xc3\xb8rstet, rustfritt st\xc3\xa5l, og er et arbeid av Halvor Bodin. I stedet for \xc3\xa5 gjengi en tradisjonell fortelling fra Bibelhistorien, skal det gi assosiasjoner til planteblader, r\xc3\xb8tter, tre, spirer, vekst og vann, alts\xc3\xa5 alt som spirer og gror. Det bl\xc3\xa5 er ment \xc3\xa5 symbolisere vann som er sentralt for b\xc3\xa5de det som gror, og for d\xc3\xa5pen. Over alt dette st\xc3\xa5r det sterkeste av alle symboler, korset. Korset er en del av byggets konstruksjon og er som et vindu med bl\xc3\xa5tt glass. Alle messehaglene er laget av Saave Skaar.\n_START_SECTION_\nAnnet\n_START_PARAGRAPH_\nKirken ligger i Uller\xc3\xa5l menighet i Ringerike prosti og tilh\xc3\xb8rer Tunsberg bisped\xc3\xb8mme.'